DANO gitye ki tam mapatpat madok i kom kwo ki to. Jo mogo gitamo ni ka ngat moni oto, pud medde ki kwo i yo mapat nyo i kabedo mukene. Jo mukene gitamo ni gibinywalogi odoco dok i yo mo mapat. Jo mukene gitamo ni to obedo agikki me jami ducu.
Twero bedo ni in itye ki tam mapat i kom lok man, gwok nyo ma lubbe ki kit ma idongo kwede nyo tekwaroni. Kit macalo dano gitye ki tam mapol mapatpat madok i kom to, tika tye ngat mo nyo ka mo ma watwero lokke iye me nongo lagam ma niango wiwa i kom lapeny man ma ocungo wi dano-ni?
Pi cencwari mapol, lupwonye dini gubedo ka pwonyo dano ni tipo pa dano medde ki kwo ka ngat moni oto. Cokcok dini ducu ma giwacci gin—Lukricitayo, Hindi, Lujudaya, Cilam, ki dong dini mukene—giye ni dano tye ki tipo dok medde ki kwo i nge to. Dini me Budda kitungcel, giwaco ni kinywalo ngat moni muto-ni odoco tyen mapol, dok teko ki ngec ma onongo ngat meno tye kwede twero medde ki kwo ki yomcwiny adada i yo ma kilwongo ni Nirvana.
Macalo adwogi me pwony man, jo mapol i twok lobo lung gitamo ni to yabo yo ki ngat moni me kwo i lobo mukene. Ki bot jo mapol, to obedo gin ma pire tek i kwo pa dano, dok ki botgi to nen calo obedo miti pa Lubanga. Ento gin ango ma Baibul waco i kom to? Tim ber ikwan pwony ma lubo man. Lagamme twero cungo wii.